|  |  |
| --- | --- |
|  | Հավելված N1 շրջակա միջավայրի նախարարի 2024թ. հոկտեմբերի «29»-ի N 438-Ն հրամանի |
|  |  |

**ՈՒ Ղ Ե Ց ՈՒ Յ Ց**

**ՌԱԶՄԱՎԱՐԱԿԱՆ ԷԿՈԼՈԳԻԱԿԱՆ ԳՆԱՀԱՏՄԱՆ**

**1․ ԸՆԴՀԱՆՈՒՐ ԴՐՈՒՅԹՆԵՐ**

1. Սույն  ուղեցույցով սահմանվում է «Շրջակա միջավայրի վրա ազդեցության գնահատման և փորձաքննության մասին» օրենքի (այսուհետ` օրենք) 4-րդ հոդվածի 1-ին մասի 6-րդ կետով ամրագրված հիմնադրույթային փաստաթղթի ռազմավարական էկոլոգիական գնահատման (այսուհետ` ՌԷԳ) ընթացակարգը:
2. ՌԷԳ-ը հիմնադրույթային փաստաթղթի նախագծի դրույթների գործողության հետևանքով շրջակա միջավայրի վրա ազդեցությունների որոշման և գնահատման գործընթաց է, ինչը ներառում է ՌԷԳ հաշվետվության շրջանակի որոշումը, ՌԷԳ հաշվետվության նախապատրաստումը, շահագրգիռ հանրության մասնակցության և մասնագիտական խորհրդակցությունների անցկացման ապահովումը, հիմնադրույթային փաստաթղթում ՌԷԳ հաշվետվության դրույթների, հանրության մասնակցության և խորհրդակցությունների արդյունքների հաշվի առնելը։
3. ՌԷԳ խնդիրներն են.
4. էկոլոգիական անվտանգության պահանջների և շրջակա միջավայրի վրա ազդեցության սահմանափակումների հիման վրա կայուն զարգացման ապահովումը,
5. հիմնադրույթային փաստաթղթի նախագծի դրույթների և նախատեսվող գործունեության դրական ազդեցությունների պահպանման, վնասակար ազդեցությունների ու դրանց հետևանքների կանխարգելման, նվազեցման կամ բացառման ապահովումը,
6. արտակարգ իրավիճակների դեպքում շրջակա միջավայրի վրա ազդեցության հնարավոր ռիսկերի գնահատումը:

1. ՌԷԳ-ի ենթակա են սոցիալ-տնտեսական զարգացման, էներգետիկայի, քաղաքաշինության, տրանսպորտի, կապի, գյուղատնտեսության, զբոսաշրջության, տարածքային զարգացման, ընդերքօգտագործման, արդյունաբերական ճյուղերի, ռեկրեացիայի, անտառատնտեսության, ձկնաբուծության, թափոնների գործածության, ջրային տնտեսության բնագավառներին վերաբերող հիմնադրույթային փաստաթղթերի նախագծերը, որոնք օրենքի 12-րդ հոդվածում թվարկված նախատեսվող գործունեությունների տեսակների կամ «Անդրսահմանային ենթատեքստում շրջակա միջավայրի վրա ազդեցության գնահատման մասին» կոնվենցիայի ռազմավարական էկոլոգիական գնահատման արձանագրության 1-ին և 2-րդ հավելվածներով սահմանված նախագծերի իրականացման հիմքեր են պարունակում: Հիմնադրույթային փաստաթղթի՝ շրջակա միջավայրի վրա հնարավոր ազդեցության չափանիշները սահմանվում են Կառավարության 2023 թվականի դեկտեմբերի 21-ի «Ռազմավարական էկոլոգիական գնահատման կարգի և ռազմավարական էկոլոգիական գնահատման հաշվետվությանը ներկայացվող պահանջները հաստատելու մասին» N 2294-Ն որոշմամբ։
2. ՌԷԳ-ի ենթակա են բոլոր հիմնադրույթային փաստաթղթերի նախագծերը և դրանց այն փոփոխությունները, որոնք հնարավոր ազդեցություն կունենան բնության հատուկ պահպանվող և անտառային տարածքների, պատմամշակութային հուշարձանների վրա: ՌԷԳ-ի և փորձաքննության ենթակա լինելը որոշում է լիազոր մարմինը՝ նախաձեռնողի հետ համատեղ խորհրդակցությունների արդյունքով:
3. ՌԷԳ-ի և փորձաքննության ենթակա չեն պետական անվտանգության ապահովմանը և արտակարգ իրավիճակներին վերաբերող հիմնադրույթային փաստաթղթերի նախագծերը:
4. Հիմնադրույթային փաստաթղթի ՌԷԳ-ի և փորձաքննության ենթակա լինելու դեպքերն ամրագրված են օրենքի 21-րդ հոդվածում, գործընթացի սխեմատիկ ուղեցույցը նկարագրված է Սխեմա 1-ում։



8․ Հիմնադրույթային փաստաթղթի նախագիծը և ՌԷԳ հաշվետվությունը ենթակա են շրջակա միջավայրի վրա ազդեցության փորձաքննության՝ նախատեսվող գործունեության Ա կատեգորիայի տեսակների համար օրենքով նախատեսված ժամկետներում և ընթացակարգով:

9. ՌԷԳ-ը իրականացվում է երեք փուլով`

1) ՌԷԳ շրջանակի որոշում.

2) ՌԷԳ հաշվետվության կազմում.

3) ՌԷԳ արդյունքների հաշվի առնելը հիմնադրույթային փաստաթղթում:

10․ ՌԷԳ շրջանակի որոշման փուլի ընթացքում իրականացվում են հետևյալ գործողությունները.

1. որոշվում են ՌԷԳ-ի համար անհրաժեշտ ելակետային տվյալները (հիմնադրույթային փաստաթղթով նախատեսվող գործունեությունների կամ նախագծերի տեսակների, դրանց իրականացման վայրերի, իրականացման նպատակների, տեխնիկատնտեսական ցուցանիշների, չափերի, հզորությունների, բնական ռեսուրսների բաշխման վերաբերյալ), տեղեկությունները, վերլուծությունները, գործընթացի մասնակիցները,
2. իրականացվում է հանրային իրազեկում՝ օրենքի 7-րդ գլխով սահմանված կարգով, իսկ անհրաժեշտության դեպքում օրենքի 6-րդ գլխով սահմանված կարգով իրականացվում են անդրսահմանային ծանուցում և քննարկումներ,
3. որոշվում են հիմնադրույթային փաստաթղթի այլընտրանքային տարբերակները, այդ թվում՝ զրոյական՝ հիմնադրույթային փաստաթուղթը չիրականացնելու տարբերակը,
4. հստակեցվում են շրջակա միջավայրի և մարդու առողջության վրա հիմնադրույթային փաստաթղթի դրույթների հնարավոր ազդեցության մասշտաբները,
5. հավաքագրվում է ՌԷԳ հաշվետվության կազմման համար անհրաժեշտ, այդ թվում՝ շրջակա միջավայրի փաստացի վիճակին վերաբերող տեղեկատվությունը,
6. ուսումնասիրվում է հիմնադրույթային փաստաթղթի կապն այլ հիմնադրույթային կամ ռազմավարական փաստաթղթերի հետ,
7. բացահայտվում և ուսումնասիրվում են հիմնադրույթային փաստաթղթի դրույթների գործողության հետևանքով հնարավոր ազդեցությունների շրջանակները,
8. ուսումնասիրվում են բնակչության սոցիալ-տնտեսական վիճակի վրա հնարավոր ազդեցությունները։

11․ Հիմնադրույթային փաստաթղթի դրույթների գործողության ազդեցությունները գնահատվում են՝ ելնելով շրջակա միջավայրի` ներառյալ մարդու առողջության վրա հնարավոր ազդեցությունների հետևյալ չափանիշներից.

* 1. հիմնադրույթային փաստաթղթի համապատասխանությունը շրջակա միջավայրի, այդ թվում՝ մարդու առողջության պահպանությանն ուղղված գործընթացներին, մասնավորապես, կայուն զարգացմանը նպաստելու նպատակով,
  2. հիմնադրույթային փաստաթղթի գործողությունների շրջանակը՝ հաշվի առնելով գտնվելու վայրը, բնույթը, մասշտաբը, շահագործման պայմանները,
  3. հիմնադրույթային փաստաթղթի կիրառման ազդեցության աստիճանը և այլ հիմնադրույթային կամ ռազմավարական փաստաթղթերի հետ,
  4. շրջակա միջավայրի՝ ներառյալ բնակչության առողջության վրա հնարավոր ազդեցությունների բնույթը, ռիսկերը, հավանականությունը, տևողությունը, հաճախականությունը, ծավալը, հնարավոր ազդեցության ենթակա տարածքի չափը, ազդեցության ենթակա բնակչության թվաքանակը,
  5. հիմնադրույթային փաստաթղթի ազդեցության աստիճանը բնության հատուկ պահպանվող տարածքների (ԲՀՊՏ) կամ անտառային հողերի կամ բնակավայրերի կանաչ գոտիների կամ պատմամշակութային հուշարձանների վրա,
  6. ազդեցությունների անդրսահմանային բնույթը։

12․ ՌԷԳ-ի ենթակա են բոլոր հիմնադրույթային փաստաթղթերի նախագծերը և դրանց այն փոփոխությունները, որոնք հնարավոր ազդեցություն կունենան բնության հատուկ պահպանվող և անտառային տարածքների, պատմամշակութային հուշարձանների վրա: ՌԷԳ-ի և փորձաքննության ենթակա լինելը որոշում է լիազոր մարմինը՝ նախաձեռնողի հետ համատեղ խորհրդակցությունների արդյունքով:

13․ ՌԷԳ շրջանակի որոշման համար օգտագործվում են նաև տարբեր տեսակի գործիքներ՝ ստուգաթերթեր, աղյուսակներ, տվյալների բազաներ և այլն։ Աղյուսակ N1-ում տրված է ՌԷԳ շրջանակի սահմանման ձևաթղթի օրինակ, ինչը կարող է աջակցող գործիք հանդիսանալ կոնկրետ հիմնադրույթային փաստաթղթի ՌԷԳ շրջանակի որոշման համար.

Աղյուսակ N1. ՌԷԳ շրջանակի սահմանման ձևաթուղթ

|  |  |  |  |  |  |
| --- | --- | --- | --- | --- | --- |
| հ/հ | ՌԷԳ-ի շրջանակներում դիտարկվող օբյեկտներ և գործոններ | Կոնկրետ խնդիրներ | Հիմնադրույթային փաստաթղթին առնչվող հիմնական խնդիրները, ռիսկերը և  հնարավորություն-ները | Տարածքային ծածկույթ | Տարբերակներ և միջոցառումներ, որոնք պետք է հաշվի առնել ՌԷԳ-ում |
| 1. | Օր.՝ շրջակա միջավայրի բաղադրիչներ կամ ընդhանուր բնապահպանական և առողջապահական խնդիրներ, ջրի, օդի որակ, կլիմայի փոփոխություն և այլն | Այս հարցի հետ կապված Հայաստանում առկա խնդիրները | Ինչպե՞ս կարող է ծրագիրն ազդել կոնկրետ հարցերի և խնդիրների վրա (կապը) | Որքա՞ն է տարածվում խնդիրը / որքա՞ն կարող է դրա ծածկույթը լինել ծրագրի շրջանակում | - Որոշակի խնդիրներ, որոնք պետք է վերլուծվեն ՌԷԳ-ի շրջանակում  - Առաջարկություն-ներ ըստ ոլորտների |
| 2. | Օդ /Օդի որակ |  |  |  |  |
| 3. | Ջրային ռեսուրսներ |  |  |  |  |
| 4. | Բնության հատուկ պահպանվող տարածքներ |  |  |  |  |
| 5. | Անտառներ և անտառային հողեր |  |  |  |  |
| 6. | Հողեր կամ հողային ռեսուրսներ |  |  |  |  |
| 7. | Կենսաբազմազանություն |  |  |  |  |
| 8. | Կլիմայի փոփոխություն |  |  |  |  |
| 9. | Երկրաբանական պայմաններ |  |  |  |  |
| 10. | Բնակչության առողջություն |  |  |  |  |
| 11. | Մշակութային ժառանգություն եւ պատմական միջավայր |  |  |  |  |
| 12. | Թափոններ |  |  |  |  |
| 13. | Այլ… |  |  |  |  |

14․ ՌԷԳ-ի իրականացման համար անհրաժեշտ ելակետային տվյալների հասանելի աղբյուրների բացահայտումը հանդիսանում է արդյունավետ ՌԷԳ-ի իրականացման կարևոր նախապայմաններից։ Ելակետային տվյալների համար աղբյուր ծառայող գործիքներից կարելի է առանձնացնել հետևյալները.

1. շրջակա միջավայրի և դրա առանձին բաղադրիչների վիճակի վերաբերյալ հաշվետվություններ,
2. շրջակա միջավայրի վերաբեյալ մոնիթորինգային տվյալներ,
3. նախկինում իրականացված ՌԷԳ-ի, ՇՄԱԳ-ի և այլ վերլուծական ուսումնասիրությունների նյութեր,
4. առանձին գիտահետազոտական նյութեր,
5. ՌԷԳ-ի շրջանակներում իրականացված վերլուծություններ,
6. տարածական վերլուծություններ (GIS), քարտեզների շերտերի վերլուծություն),
7. կենսաբազմազանության, օդի որակի, ջրային ռեսուրսների և շրջակա միջավայրի այլ բաղադրիչների գնահատման հետազոտություններ,
8. Արտանետումների մոդելավորում։

15. Հիմնադրույթային փաստաթղթի դրույթների գործողության ազդեցությունները գնահատվում են՝ ելնելով շրջակա միջավայրի` ներառյալ մարդու առողջության վրա հնարավոր ազդեցությունների հետևյալ չափանիշներից՝

* 1. հիմնադրույթային փաստաթղթի համապատասխանությունը շրջակա միջավայրի, այդ թվում՝ մարդու առողջության պահպանությանն ուղղված գործընթացներին, մասնավորապես, կայուն զարգացմանը նպաստելու նպատակով.
  2. հիմնադրույթային փաստաթղթի գործողությունների շրջանակը՝ հաշվի առնելով գտնվելու վայրը, բնույթը, մասշտաբը, շահագործման պայմանները.
  3. հիմնադրույթային փաստաթղթի կիրառման ազդեցության աստիճանը և այլ հիմնադրույթային կամ ռազմավարական փաստաթղթերի հետ.
  4. շրջակա միջավայրի՝ ներառյալ բնակչության առողջության վրա հնարավոր ազդեցությունների բնույթը, ռիսկերը, հավանականությունը, տևողությունը, հաճախականությունը, ծավալը, հնարավոր ազդեցության ենթակա տարածքի չափը, ազդեցության ենթակա բնակչության թվաքանակը.
  5. հիմնադրույթային փաստաթղթի ազդեցության աստիճանը բնության հատուկ պահպանվող տարածքների կամ անտառային հողերի կամ բնակավայրերի կանաչ գոտիների կամ պատմամշակութային հուշարձանների վրա.
  6. ազդեցությունների անդրսահմանային բնույթը։

16․ ՌԷԳ իրականացման ծախսերը հոգում է Նախաձեռնողը։ Տվյալ դեպքում հարկ է նշել հետևյալ առանձնահատկությունները.

1. ՌԷԳ-ի իրականացումը սովորաբար հանգեցնում է պլանավորման ծախսերի աճի (ըստ Եվրամիության տվյաների՝ 5-10%),
2. ծախսերի չափը կախված է նաև այլընտրանքային տարբերակների թվից և դրանց մշակման մանրամասնությունից, հետազոտության արժեքից, մոդելավորումից և այլն,
3. ՌԷԳ-ների մեծ մասի իրականացման համար պահանջվում է մոտավորապես 70-80 մարդ/օր,
4. ՌԷԳ-ի իրականացման փորձի կուտակման հետ մեկտեղ հնարավոր է ծախսերի կրճատում:

17․ ՌԷԳ-ի համապատասխան բնակչության սոցիալ-տնտեսական վիճակի վրա հնարավոր ազդեցությունների վերլուծությունը իրականացվում է ՌԷԳ շրջանակի սահմանման փուլում։

**2․ ՌԷԳ ՀԱՇՎԵՏՎՈՒԹՅՈՒՆԸ**

18․ ՌԷԳ-ի հաշվետվությունը կազմվում է` հիմք ընդունելով հետևյալ պահանջները․

1. ՌԷԳ հաշվետվությունը մշակվում է համապատասխան լիցենզիա ունեցող անհատ ձեռնարկատիրոջ կամ իրավաբանական անձի կողմից։
2. ՌԷԳ հաշվետվությունը կազմվում է՝ հաշվի առնելով հիմնադրույթային փաստաթղթի բովանդակությունը և մանրամասնության աստիճանը, դրա վերաբերյալ որոշում կայացնելու գործընթացի փուլը, հանրության շահերը, առկա գիտելիքները, գնահատման մեթոդները և որոշում կայացնող մարմնի տեղեկատվական կարիքները։

19. Հիմնադրույթային փաստաթղթի` ՌԷԳ հաշվետվությունը պետք է ներառի՝

1) հիմնադրույթային փաստաթղթի համառոտ նկարագիրը, նպատակը, իրականացման ժամկետը, առկայության դեպքում նաև կապը կամ համապատասխանությունը տվյալ տարածքի համար հաստատված այլ առնչվող հիմնադրույթային փաստաթղթերի հետ.

2) ՌԷԳ հաշվետվության ամփոփ բովանդակությունը, որը ներառում է տեղեկատվություն նախաձեռնողի մասին, հիմնադրույթային փաստաթղթի ամփոփ նկարագիրը, հիմնադրույթային փաստաթղթի դրույթների գործողության արդյունքում հնարավոր ազդեցությունների և դրանց մեղմմանն ուղղված միջոցառումների հանրամատչելի, համառոտ նկարագիրը.

3) հիմնադրույթային փաստաթղթի դրույթների գործողության արդյունքում շրջակա միջավայրի` ներառյալ առողջության վրա հնարավոր զգալի վնասակար ազդեցությունները կանխելու, նվազեցնելու կամ մեղմացնելու համար միջոցառումները.

4) հիմնադրույթային փաստաթղթին առնչվող` Հայաստանի Հանրապետության կողմից վավերացված կամ ստորագրված միջազգային պայմանագրերը և առնչվող այլ իրավական ակտերը.

5) հնարավոր ազդեցության ենթակա տարածքի շրջակա միջավայրի, այդ թվում՝ բնակչության առողջության ներկա վիճակը, սոցիալական գործոնները և խնդիրները.

6) շրջակա միջավայրին, այդ թվում՝ բնակչության առողջությանը վերաբերող միջազգային, ազգային և այլ մակարդակներում սահմանված նպատակները, որոնք վերաբերում են հիմնադրույթային փաստաթղթին և այն ուղիները, նկատառումները, որոնք հաշվի են առնվել հիմնադրույթային փաստաթուղթը մշակելիս.

7) հիմնադրույթային փաստաթղթի նախագծի դրույթների գործողության իրականացման և չիրականացման դեպքերում շրջակա միջավայրի՝ ներառյալ մարդու առողջության վրա հնարավոր ազդեցությունները, այդ թվում՝ անդրսահմանային.

8) հիմնադրույթային փաստաթղթի մոտեցումների բոլոր հնարավոր այլընտրանքային տարբերակների (այդ թվում` զրոյական) համեմատությունը և նախընտրելի տարբերակի ընտրության հիմնավորումը.

9) հնարավոր դրական ազդեցությունների պահպանման և ուժեղացման, բացասական ազդեցությունների կանխարգելման, բացառման, նվազեցման և շրջակա միջավայրին հասցվող վնասի հատուցման համար նախատեսվող միջոցառումները, դրանց արդյունավետությունը.

10) հիմնադրույթային փաստաթղթի գործողության ընթացքում ազդեցության մշտադիտարկման և հետնախագծային վերլուծության ծրագիրը.

11) սույն հավելվածի 2-րդ կետում նշված գնահատման մեթոդների, դրանց կիրառման ընթացքում ի հայտ եկած խոչընդոտների, տեխնիկական թերությունների, դժվարությունների՝ ներառյալ տվյալների բացակայության վերաբերյալ տեղեկությունները.

12) հաշվետվությունում ներառված տվյալների աղբյուրների վերաբերյալ տեղեկությունները.

13) տեղեկատվություն հանրության ծանուցման, քննարկումների արդյունքների, գրավոր կամ բանավոր ներկայացված դիտողությունների և առաջարկությունների, կարծիքների, դրանց ընդունման կամ չընդունման հիմնավորումների վերաբերյալ:

20. Հաշվետվությունը կազմելիս հաշվի են առնվում գործընթացի մասնակիցների ներկայացրած առաջարկությունները, դիտողությունները և կարծիքները: Դրանք չընդունվելու դեպքում հաշվետվությունում ներառվում են համապատասխան հիմնավորումներ։

21. Համապատասխան լիցենզիա ունեցող անհատ ձեռնարկատիրոջ կամ իրավաբանական անձի մշակած ՌԷԳ հաշվետվության փորձաքննությունն իրականացվում է ՌԷԳ հաշվետվությունն ուղեկցող գրությամբ լիազոր մարմին ներկայացնելու օրվանից մինչև 80 աշխատանքային օրվա ընթացքում (բացառությամբ անդրսահմանային ազդեցություն ունեցող հիմնադրույթային փաստաթղթերի), որի արդյունքում լիազոր մարմինը նախաձեռնողին է տրամադրում պետական փորձաքննական եզրակացություն:

22. ՌԷԳ հաշվետվության պետական փորձաքննական եզրակացությունը տրամադրվում է համաձայն ն օրենքի 19-րդ հոդվածի:

**3․ ՌԷԳ ԻՐԱԿԱՆԱՑՄԱՆ ԳՈՐԾԻՔՆԵՐԸ և ՄԵԹՈԴՆԵՐԸ**

23. ՌԷԳ-ի գործընթացն արդյունավետ իրականացնելու համար շատ կարևոր է ճիշտ գործիքների և մեթոդների ընտրությունը։ Գործիքները և մեթոդները շատ բազմազան են, սակայն առավել տարածված են հետևյալները.

1. բնապահպանության բնագավառի օրենսդրության և ռազմավարական փաստաթղթերի վերլուծական ակնարկ, որոնք օգնում են հիմնադրույթային փաստաթղթին վերաբերող բնապահպանական նպատակների ու թիրախների սահմանման գործում,
2. հավաքական փորձագիտական եզրակացություններ, որոնք անձնական փորձի կամ դեպքերի համեմատության հիման վրա կարող են որոշել այն հնարավոր ազդեցությունները, որոնց անհրաժեշտ է անդրադառնալ ՌԷԳ շրջանակներում,
3. ստուգացուցակներ, որոնց միջոցով հեշտությամբ կարելի է որոշել, թե արդյոք տվյալ խնդիրներն առնչվում են հիմնադրույթային փաստաթղթին, թե ոչ և խուսափել հնարավոր խնդիրներն անտեսելուց,
4. արտաքին և ներքին միջավայրի գործոնների ազդեցության գնահատման ռազմավարական պլանավորման մեթոդով վերլուծություն (այսուհետ՝ SWOT), որը ներկայացնում է ՌԷԳ-ի շրջանակներում քննարկվող` շրջակա միջավայրին վերաբերող համապատասխան հնարավորություններն ու վտանգները,
5. քարտեզների համախումբ և աշխարհագրական տեղեկատվական համակարգ (ԱՏՀ, այսուհետ՝ GIS), որոնց օգնությամբ հնարավոր է սահմանել հիմնական տարածական խնդիրները և որոշել, թե գնահատումն ինչ տարածք պետք է ընդգրկի,
6. որոշման ծառացանցեր և ազդեցությունների ցանցեր, որոնց օգնությամբ հնարավոր է առանձնացնել հիմնական ուղղակի և անուղղակի ազդեցությունները և սահմանել գնահատման շրջանակները:

24․ Աղյուսակ N2-ում արտացոլված է ՌԷԳ գործընթացի հիմնական վերլուծական գործիքների ամփոփ նկարագրությունը։

Աղյուսակ N2. ՌԷԳ գործընթացի հիմնական վերլուծական գործիքները

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| հ/հ | Վերլուծական գործիք | Կիրառում ՌԷԳ գործընթացի շրջանակներում | | | | | Հիմնական հատկանիշներ | | | | |
| Խնդիրների և ազդեցությունների սահմանում | Համատեքստի և նախնական վիճակի վերլուծություն | Այլընտրանքային տարբերակների մշակում | Ազդեցությունների գնահատում | Որոշումների կայացման նպատակով տարբերակների համեմատություն | Պահանջվող ծախսեր և ժամանակ | Թափանցիկություն` հանրության տեսանկյունից | Անորոշությունները հաղթահարելու ճկունություն | Առողջապահական խնդիրներին անդրադառնալու ունակություն |
| 1․ | Բնապահպանական օրենսդրության և ոլորտի ռազմավարական փաստաթղթերի վերլուծական ակնարկ | ✓ | ✓ |  |  |  | ցածր | միջին |  | բարձր |
| 2․ | SWOT վերլուծություն | ✓ | ✓ |  |  | ✓ | ցածր | միջին | ✓ | բարձր |
| 3․ | Ստուգացուցակներ | ✓ |  |  |  |  | ցածր | միջին | ✓ | ցածր |
| 4․ | Որոշումների ծառացանցեր, ազդեցությունների ցանցեր | ✓ | ✓ |  |  | ✓ | ցածր | միջին |  | բարձր |
| 5․ | Քարտեզների համախմբեր և GIS համակարգ | ✓ | ✓ | ✓ | ✓ | ✓ | ցածր | բարձր |  | ցածր |
| 6․ | Միտումների վերլուծում |  | ✓ |  | ✓ |  | բարձր | բարձր | ✓ | ցածր |
| 7․ | Հավաքական փորձագիտական եզրակացություն | ✓ | ✓ | ✓ | ✓ | ✓ | ցածր | միջին | ✓ | բարձր |
| 8․ | Մոդելավորում |  |  | ✓ | ✓ |  | բարձր | ցածր | ✓ | ցածր |
| 9․ | Սցենարային տարբերակների կազմում | ✓ |  | ✓ |  |  | բարձր | բարձր | ✓ | բարձր |
| 10․ | Ծախսերի և օգուտների վերլուծություն |  |  | ✓ | ✓ | ✓ | բարձր | ցածր |  |  |
| 11․ | Բազմաչափանիշային վերլուծություն |  |  | ✓ | ✓ | ✓ | բարձր | ցածր | ✓ | ցածր |

**4․ ՇԱՀԱԳՐԳԻՌ ՀԱՆՐՈՒԹՅԱՆ ՄԱՍՆԱԿՑՈՒԹՅՈՒՆԸ ՌԷԳ ԳՈՐԾԸՆԹԱՑԻՆ**

25․ Շահագրգիռ հանրությունն իրավունք ունի մասնակցելու ՌԷԳ-ի և փորձաքննության գործընթացներին։

26․ ՌԷԳ գործընթացում շահագրգիռ հանրության արդյունավետ մասնակցության մոտեցումներն են.

1. հասարակության լայն շրջանակի մասնակցության ապահովումը, քանի որ ՌԷԳ-ը մասնակցային գործիք է,
2. Հասարակության մասնակցությունը պարտադիր է առնվազն ՌԷԳ հաշվետվությունը քննարկելիս,
3. ՌԷԳ գործընթացում մասնակցությունը պետք է նախատեսի խնդիրների լուծումն ապահովող մեթոդների կիրառում, այլ ոչ թե հակասական տեսակետների ներկայացում։

27․ ՌԷԳ գործընթացի հիմնական մասնակիցներն են.

1. պետական և տեղական ինքնակառավարման մարմինները,
2. ֆիզիկական և իրավաբանական անձինք, ներառյալ ազդակիր համայնք, ազդակիր բնակավայր, շահագրգիռ հանրություն, որոնք, Օրենքի համաձայն, մասնակցում են գնահատումների կամ փորձաքննության գործընթացին:

28․ ՌԷԳ-ի վաղ փուլերում անհրաժեշտ է իրականացնել շահագրգիռ կողմերի վերլուծություն։ Փոխգործակցության մեթոդներն անհրաժեշտ է ընտրել՝ ելնելով շահագրգիռ կողմերի հնարավորություններից և կարիքներից։ Ցանկալի է մշակել փոխգործակցության պլան։ Աղյուսակ N3-ում արտացոլված են շահագրգիռ հանրության մասնակցության հիմնական գործիքները և դրանց կիրառման արդյունավետությունը:

Աղյուսակ N3. Հանրության մասնակցության հիմնական գործիքների ամփոփ նկարագրություն

|  |  |  |  |  |  |  |  |
| --- | --- | --- | --- | --- | --- | --- | --- |
| հ/հ | Հանրության մասնակցության գործիք | Ապահովում է | | | Հիմնական հատկանիշները | | |
| Տեղեկատ-վության տրամադրում | Կարծիքների հավաքում | Համագոր-ծակցության միջոցով խնդիրների լուծում | Ծախսա-տարութ-յուն | Խնդիրների լուծման արդյունա-վետություն | Կարծիքների ներկայացման հարմարա-վետություն |
| 1․ | Տպագիր նյութեր /տեղեկագրեր, հաշվետվություններ և այլն/, | Ապահովում է |  |  | ցածր |  | միջին |
| 2․ | Տեղեկատվական հարթակներ /պաշտոնական կայքեր, սոցցանցերի էջեր և այլն/ | Ապահովում է | Ապահովում է |  | ցածր |  | միջին |
| 3․ | Տեղեկատվական կենտրոններ, թեժ գիծ, | Ապահովում է | Ապահովում է |  | ցածր |  | միջին |
| 4․ | Գրավոր կամ բանավոր հարցումներ, հարցաթերթիկ-ներ, |  | Ապահովում է |  | բարձր |  | բարձր |
| 5․ | Հանրության հետ հանդիպումներ, կլոր սեղաններ, սեմինարներ, հանրային լսումներ, | Ապահովում է | Ապահովում է |  | ցածր | միջին | միջին |
| 6․ | Առցանց խորհրդակցութ-յուններ | Ապահովում է | Ապահովում է | Ապահովում է | ցածր | բարձր | միջին |
| 7․ | Խորհրդատվական կոմիտեներ | Ապահովում է | Ապահովում է | Ապահովում է | ցածր | բարձր | միջին |

29. Լիազոր մարմինը ՌԷԳ-ի և փորձաքննության գործընթացներին շահագրգիռ հանրության մասնակցությունն ապահովելու նպատակով իրականացնում է՝

1) ՌԷԳ-ի և փորձաքննության գործընթացներն սկսելու և դրանց մասնակցելու իրավունքի մասին տեղեկատվության տարածում.

2) ՌԷԳ-ի և փորձաքննության փաստաթղթերի և այլ տեղեկատվության մատչելիության ապահովում.

3) լսումներին շահագրգիռ հանրության մասնակցության համար պայմանների ստեղծում, պաշտոնական կայքերի և տեղեկատվության տարածման այլ միջոցներով (մամուլ, զանգվածային լրատվության այլ միջոցներ, տեղական ինքնակառավարման և տարածքային կառավարման մարմինների, հանրային նշանակության շենքերի ցուցատախտակներ) հիմնադրույթային փաստաթղթի նախագծի փորձաքննական գործընթացի վերաբերյալ շահագրգիռ հանրության իրազեկում:

30. Հանրային լսումն իրականացվում է օրենքի 17-րդ հոդվածով սահմանված փորձաքննության ընթացքում։ Հանրային լսումներից առաջ սահմանված կարգով ապահովվում է հանրային լսումների ծանուցումը։

 31. ՌԷԳ-ի հանրային լսումների ծանուցման բովանդակությունը պարունակում է՝

1) նախաձեռնողի անունը (անվանումը).

2) հիմնադրույթային փաստաթղթի նախագծի անվանումը.

3) ամփոփ նկարագիրը.

4) հիմնադրույթային փաստաթղթի նախագծի դրույթների վերաբերյալ տեղեկատվությունը.

5) հանրային լսումների իրականացման ժամկետները, վայրը.

6) տեղեկատվություն ստանալու վայրը և առաջարկություններ ներկայացնելու ժամկետները։

32. Հանրային լսումների վերաբերյալ ծանուցումը հրապարակվում է առնվազն երեք հազար տպաքանակ ունեցող մամուլի և զանգվածային լրատվության այլ միջոցներով, փակցվում է մարզպետարանի կամ ազդակիր համայնքի տեղական ինքնակառավարման մարմինների և ազդակիր բնակավայրի վարչական ղեկավարի նստավայրի կամ հանրային նշանակության շենքերի (մշակույթի, արվեստի, գիտական, կրթական, ուսումնական նշանակության շենքերի) հայտարարությունների ցուցատախտակի վրա, հրապարակվում է ազդակիր համայնքի տեղական ինքնակառավարման մարմինների, նախաձեռնողի պաշտոնական կայքերում (առկայության դեպքում): Փորձաքննության ընթացքում ծանուցումը տեղադրվում է նաև լիազոր մարմնի պաշտոնական կայքում:

33. Փորձաքննության ընթացքում հանրային լսումներն իրականացվում են ծանուցումից ոչ շուտ, քան 15-րդ օրը:

34. ՌԷԳ-ի փորձաքննության, այդ թվում՝ հանրային լսումների ընթացքում, շահագրգիռ hանրությունը օրենքով սահմանված ժամկետներում իրավունք ունի լիազոր մարմին և նախաձեռնողին ներկայացնելու ցանկացած գրավոր և բանավոր առաջարկություն, դիտողություն և կարծիք՝ առանց դրանց հիմքում ընկած պատճառների հիմնավորման:

35. Լիազոր մարմինը, նախաձեռնողը պարտավոր են քննարկել շահագրգիռ հանրության ներկայացրած բոլոր առաջարկությունները, դիտողությունները և կարծիքները և ՌԷԳ հաշվետվությունները, պետական փորձաքննական եզրակացությունը կազմելիս հաշվի առնել շահագրգիռ հանրության մասնակցության արդյունքները և հիմնավոր առաջարկությունները, դիտողությունները և կարծիքները:

36. Լսումների ընթացքում ներկայացված դիտողությունները և առաջարկությունները նախաձեռնողը և լիազոր մարմինը պետք է հաշվի առնեն: Հաշվի չառնելու դեպքում տրվում են հիմնավոր պատճառաբանումներ:

37. Հանրային լսումների արդյունքներն արտացոլվում են համապատասխան հաշվետվություններում և պետական փորձաքննական եզրակացության մեջ:

**5․ ՇԱՀԱԳՐԳԻՌ ԿՈՂՄԵՐԻ ՔԱՐՏԵԶԱԳՐՈՒՄԸ և ՎԵՐԼՈՒԾՈՒԹՅՈՒՆԸ**

38․ Շահագրգիռ կողմերի քարտեզագրումը և վերլուծությունը ՌԷԳ գործընթացին հանրային պատշաճ մասնակցություն ապահովելու պարտադիր գործողությանն աջակցող կարևոր բաղադրիչ է, և անհրաժեշտ է իրականացնել դեռևս գործընթացի նախնական՝ նախապատրաստական փուլում։ Միաժամանակ այն կենդանի փաստաթուղթ է և անհրաժեշտ է պարբերաբար թարմացնել գործընթացի բոլոր փուլերում:

39․ Շահագրգիռ կողմերի քարտեզագրման և վերլուծության համար անհրաժեշտ է բացահայտել շահագրգիռ կողմերին, հստակեցնել շահագրգիռ կողմերի շրջանակը, դրանց հիմնական պայմանական խմբերը։ Դեռևս նախապատրաստական փուլում անհրաժեշտ է կազմել շահագրգիռ կողմերի նախնական ցուցակը` համաձայն Աղյուսակ N4-ի: Այն կարող է ներառել անհրաժեշտ նվազագույն տվյալներ շահագրգիռ կողմերի վերաբերյալ, այդ թվում՝ անուն/անվանում, տեսակ՝ ֆիզիկական անձ կամ իրավաբանական անձ, կոնտակտային տվյալներ, զբաղվածության տիպ կամ ոլորտ, առնչությունը քննարկվող հարցին, օրինակ, ունի վարձակալած տարածք, սեփականություն, գտնվում է կամ գործունեություն է ծավալում հարևանությամբ, գործունեություն է ծավալում նույն ոլորտում և այլն։

Աղյուսակ N4. Շահագրգիռ կողմերի ցուցակ

|  |  |  |  |  |  |  |  |
| --- | --- | --- | --- | --- | --- | --- | --- |
| հ/հ | Կոնտակտային անձ | Պաշտոն/ զբաղվա  ծություն | Կազմակերպություն/կառույց | Կատեգորիա/տիպ | Առնչությունը | Նկարագիր | Կոնտակտներ |
| 1․ | Անուն, ազգանուն |  |  | Ֆիզիկական անձ, իրավաբանական անձ (ՀԿ, մարզպետարան, համայնքա  պետարան, նախարարություն, մասնավոր ) | Ունի սեփական տարածք, ունի վարձակալած հող, ապրում է նախատեսվող տարածքի անմիջական հարևանությամբ ․․․․ |  | Հեռախոսահամար, էլեկտրոնային փոստի հասցե |
| 2․ |  |  |  |  |  |  |  |
| 3․ |  |  |  |  |  |  |  |

40․ Շահագրգիռ կողմերի նախնական ցուցակի հիման վրա իրականացվում է դրանց վերլուծություն, որի հիման վրա հնարավոր է լինում գնահատել տարբեր շահագրգիռ կողմերի հետաքրքրվածությունը և ազդեցությունը գործընթացի վրա և դրանց հիման վրա ընտել իրազեկման և ներգրավման առավել արդյունավետ մեխանիզմներ:

41․ Շահագրգիռ կողմերի նախնական ցուցակի հիման վրա իրականացվում է դրանց վերլուծություն, որի հիման վրա հնարավոր է լինում գնահատել տարբեր շահագրգիռ կողմերի հետաքրքրվածությունը և ազդեցությունը գործընթացի վրա և դրանց հիման վրա ընտել իրազեկման և ներգրավման առավել արդյունավետ մեխանիզմներ:

42․ Շահագրգիռ կողմերի վերլուծության համար խորհուրդ է տրվում օգտագործել դրանց հետաքրքրվածության և ազդեցության գնահատման Սխեմա N2-ը և Աղյուսակ N5-ը:

Սխեմա N2. Շահագրգիռ կողմերի վերլուծության մատրիցա

|  |  |  |
| --- | --- | --- |
| ուժեղ/մեծ  **Ազդեցություն**  թույլ/փոքր | **Խումբ 1․** Ցածր հետաքրքրվածություն, սակայն ուժեղ ազդեցություն ունեցող կողմեր | **Խումբ 3․** Բարձր հետաքրքրվածություն և ուժեղ ազդեցություն ունեցող կողմեր |
| **Խումբ 4․** Բարձր հետաքրքրվածություն, սակայն թույլ ազդեցություն ունեցող կողմեր | **Խումբ 2․** Բարձր հետաքրքրվածություն, սակայն թույլ ազդեցություն ունեցող կողմեր |
|  | ցածր  **Հետաքրքրվածություն** բարձր | |

Աղյուսակ N5. Շահագրգիռ կողմերի վերլուծություն

|  |  |  |  |  |  |
| --- | --- | --- | --- | --- | --- |
| **հ/հ** | **Շահագրգիռ կողմ** | **Շահեր և**  **hետաքրքրություններ** | **Ազդեցություն** | **Կարևորություն** | **Ներգրավման ձևաչափ** |
| 1․ | (խումբ/  կառույց/  անհատ) | բարձր | մեծ | առաջնային | օրինակ, ակտիվ համագոր  ծակցել |
| 2․ |  | բարձր | փոքր | երկրորդային | տեղեկացնել |
| 3․ |  | ցածր | փոքր | առաջնային | խորհրդակցել |
| 4․ |  |  |  |  |  |

43․ Շահագրգիռ հանրության հետ խորհրդակցություններն արդյունավետ կազմակեպելու համար օգտագործվում է Աղյուսակ N6-ում բերված խորհրդակցությունների պլանը.

Աղյուսակ N6. Խորհրդակցությունների պլան

|  |  |  |  |
| --- | --- | --- | --- |
| ՌԷԳ փուլերը | Գործընթացի հիմնական մասնակիցներ | Խորհրդակցությունների մեթոդները | Խոչընդոտները |
| ՌԷԳ շրջանակի որոշում |  |  |  |
| ՌԷԳ հաշվետվության կազմում |  |  |  |
| ՌԷԳ արդյունքների հաշվի առնելը հիմնադրույթային փաստաթղթում |  |  |  |

6․ **ՀԻՄՆԱԴՐՈՒՅԹԱՅԻՆ ՓԱՍՏԱԹՂԹԻ ԱՅԼԸՆՏՐԱՆՔԱՅԻՆ ՏԱՐԲԵՐԱԿՆԵՐԸ**

44․ՌԷԳ-ի շրջանակներում անհրաժեշտ է գնահատել և համեմատել հիմնադրույթային փաստաթղթի այլընտրանքային տարբերակները։ ՌԷԳ-ի շրջանակներում կարող են առաջարկվել նաև նոր այլընտրանքային տարբերակներ, որոնց նպատակն է մշակել այնպիսի փաստաթուղթ, ինչի իրականացումը շրջակա միջավայրի և բնակչության առողջության համար զրոյական կամ նվազագույն հետևանքների կունենա։ Այլընտրանքային տարբերակները կարող են դիտարկվել որպես առանձին սցենարներ կամ որպես հավանական հետևանքների մեղմման եղանակ։ Հիմնադրույթային փաստաթղթի այլընտրանքների բացահայտման գործընթացում կարող են դիտարկվել այլընտրանքների հետևյալ տեսակները.

1. այլընտրանքային հիմնադրույթային փաստաթուղթ,
2. հիմնադրույթային փաստաթղթի այլընտրանքային տարբերակ,
3. զրոյական այլընտրանք,

45. Այլընտրանքային տարբերակների ընտրության ընթացքում դիտարկվում են հիմնական բնապահպանական խնդիրների լուծմանն ուղղված իրական այլընտրանքները, նկարագրվում են դրանց ընտրության պատճառները։ Անհրաժեշտության դեպքում այլընտրանքային տարբերակների թվում ներառվում են «նվազագույն գործողությունների» և «սովորական զարգացման» սցենարները։ Բացահայտվում և համեմատվում են այլընտրանքային տարբերակներից յուրաքանչյուրի իրականացման բնապահպանական հետևանքները (ինչպես դրական, այնպես էլ բացասական), բացահայտվում և բացատրվում են դիտարկվող այլընտրանքների և հիմնադրույթային փաստաթղթին առնչվող այլ հիմնադրույթային փաստաթղթերի և քաղաքականության միջև եղած տարբերությունները, բերվում են այլընտրանքային տարբերակների ընտրության կամ բացառման պատճառները։

46․ Ընտրված այլընտրանքային տարբերակների համեմատության ընթացքում իրականացվում է շրջակա միջավայրի և բնակչության առողջության վրա կանխատեսվող հետևանքների վերլուծություն։ Աղյուսակ N7-ում ներկայացված է այլընտրանքային տարբերակների համեմատության ձևաթուղթը.

Աղյուսակ N7. Այլընտրանքային տարբերակների համեմատության ձևաթուղթ

|  |  |  |  |  |  |
| --- | --- | --- | --- | --- | --- |
| հհ/հ | Գնահատվող օբյեկտներ | Այլընտրանքներ | | | |
| Այլընտրանք 1 | Այլընտրանք 2 | Այլընտրանք 3 |
| 1․ | Ջուր | +  (դրական փոփոխություն) | + | -  (բացասական փոփոխություն) |
| 2․ | Օդ | - | 0  (չափելի փոփոխություններ չեն սպասվում) | 0 |
| 3․ | Կենսաբազմազանություն | - | 0 | ?  (անորոշ է) |
| 4․ | ԲՀՊՏ | 0 | + | - |
| 5․ | Անտառ |  |  |  |
| 6․ | Անտառային հող |  |  |  |
| 7․ | Հող |  |  |  |
| 8․ | Առողջապահական գործոններ |  |  |  |
| ․․․ |  |  |  |  |

**7․ ՀԻՄՆԱԴՐՈՒՅԹԱՅԻՆ ՓԱՍՏԱԹՂԹԻ ԴՐՈՒՅԹՆԵՐԻ ԳՈՐԾՈՂՈՒԹՅԱՆ ԱՐԴՅՈՒՆՔՈՒՄ ՀՆԱՐԱՎՈՐ ԱԶԴԵՑՈՒԹՅՈՒՆՆԵՐԻ և ԴՐԱՆՑ ՄԵՂՄՄԱՆՆ ՈՒՂՂՎԱԾ ՄԻՋՈՑԱՌՈՒՄՆԵՐԻ ՄՇԱԿՈՒՄԸ**

47․ Հիմնադրույթային փաստաթղթի դրույթների գործողության արդյունքում հնարավոր ազդեցությունների և դրանց մեղմմանն ուղղված միջոցառումների մշակման նպատակով իրականացվում է շրջակա բնական և սոցիալական միջավայրի տարբեր բաղադրիչների վրա առաջարկվող նախաձեռնության (օրինակ՝ առաջարկվող նպատակների կամ նախատեսվող գործողությունների) հնարավոր հետևանքների բացահայտում, ինչի արդյունքում մշակվում են միջոցառումներ՝ կանխատեսվող բացասական հետևանքները կանխելու կամ նվազագույնի հասցնելու նպատակով, ինչպես նաև կանխատեսվող դրական ազդեցությունն ուժեղացնելու համար։

48․ Հիմնադրույթային փաստաթղթի իրականացման հետևանքով շրջակա միջավայրի վիճակի կամ կայունության ցուցանիշների վրա հնարավոր ազդեցությունները պարզելու համար կարող են կազմվել հարցաթերթեր, ստուգացուցակներ, ձևաթղթեր, որոնց միջոցով բացահայտվում է՝ արդյո՞ք կլինեն շրջակա միջավայրի բաղադրիչների և բնակչության առողջության վիճակի փոփոխություններ, ի՞նչ բնույթ են կրելու այդ փոփոխությունները։ Իրականացվում են նաև կանխատեսումներ բացահայտված հետևանքների (այսինքն՝ փոփոխությունների) նկարագրություն՝ դրանց ինտենսիվության, աշխարհագրական մասշտաբի, ժամանակահատվածի, ինչպես նաև դրանց մշտական կամ ժամանակավոր, դրական կամ բացասական, հավանական կամ անհավանական, հաճախակի կամ հազվադեպ, երկրորդական, կուտակային բնույթի առումով։ Իրականացվում է նաև հնարավոր ազդեցությունների զգալիության գնահատում՝ որոշելու համար, թե արդյո՞ք կանխատեսված հետևանքն էական (զգալի) է, թե՝ ոչ: Այս գործընթացում օգտգործվում են տարբեր մոտեցումներ, որոնցից է նաև երկչափ սխեմայի միջոցով ազդեցության աստիճանի գնահատումը․

Սխեմա N3

|  |  |
| --- | --- |
| Միջին ազդեցություն | Բարձր ազդեցություն |
| Ցածր ազդեցություն | Միջին ազդեցություն |

ակնկալվող ազդեցության ինտենսիվությունը ( տարածք, տևողություն և այլն**)**

շրջակա միջավայրի ազդակիր բաղադրիչների արժեքավորությունն ու խոցելիությունը

49․ Մեղմման միջոցառումները պետք է համապատասխանեն բացահայտված հավանական հետևանքներին և ընդգրկեն առաջարկվող հիմնադրույթային փաստաթղթի, ինչպես քաղաքական, այնպես էլ տեխնիկական մակարդակները։ Մեղմման միջոցառումների մշակման գործընթացում պետք է հաշվի առնել մի շարք գործոններ՝ հիմնադրույթային փաստաթղթի բնույթը, իրականացման եղանակը, իրականացման գործընթացում ներգրավված պետական և շահագրգիռ մարմինները և այլն։ Մեղմման միջոցառումների մշակման նպատակով կարելի է օգտագործել ազդեցությունների գնահատման և մեղմման միջոցառումների ձևավորման համար նախատեսված Աղյուսակ N8-ը.

Աղյուսակ N8. Ազդեցությունների գնահատման և մեղմման միջոցառումների ձևավորում

|  |  |  |  |
| --- | --- | --- | --- |
| հ/հ | Հիմնադրույթային փաստաթղթի իրականացման գործողությունների ծրագրի բաղադրիչները | Ռիսկերի և հնարավոր ազդեցությունների գնահատում | Առաջարկվող մեղմման միջոցառումներ |
| 1․ | Օրինակ՝ նորմատիվ իրավական ակտերի փուփոխություն | Օր․՝ Օդի որակի փոփոխություն | Օր՝ Վնասակար արտանետումների նվազեցման պլան |
| 2․ | Օրինակ՝ Ենթակառուցվածքների կառավարման պլանի մշակում և իրականացում | Օր․՝ ջրի որակի փոփոխություն | Օր՝ Սակավաթափոն տեխնոլոգիաների օգտագործում |
| 3․ | Օրինակ՝ ոլորտի զարգացման համար՝ տնտեսական մեխանիզմների կիրառում | Օր՝ թափոնների կառավարման կամ հեռացման խնդիրներ | Օր՝ Վերամշակման ենթակառուցվածքների զարգացում |
| 4 | ․․․ |  |  |

50․ Մեղմման միջոցառումներն ըստ բնույթի կարելի է դասակարգել հետևյալ կերպ.

1. փոփոխություններ մշակվող հիմնադրույթային փաստաթղթում՝ այդ թվում նոր/փոփոխված նպատակներ և առաջնահերթություններ,
2. հիմնադրույթային փաստաթղթի շրջանակներում նախատեսված լրացուցիչ միջոցառումներ կամ վերաձևակերպված միջոցառումներ՝ այդ թվում տարածքի, տեխնոլոգիաների, իրականացման փուլերի հաջորդականության այլընտրանքային տարբերակներ,
3. իրականացման պայմանների փոփոխություն,
4. առաջարկություններ բնապահպանական և սոցիալական գնահատման կազմի և բովանդակության վերաբերյալ,
5. մոնիթորինգի կազմակերպման և իրականացման պահանջներ:

**8․ ՇՐՋԱԿԱ ՄԻՋԱՎԱՅՐԻ ՎՐԱ ԱԶԴԵՑՈՒԹՅԱՆ ՄՇՏԱԴԻՏԱՐԿՈՒՄ (ՄՈՆԻԹՈՐԻՆԳ)**

**51․ Շ**րջակա միջավայրի վրա ազդեցության մշտադիտարկման (մոնիթորինգի) ծրագիրը` հիմնադրույթային փաստաթղթի դրույթների գործողության կամ նախատեսվող գործունեության՝ նախագծային փաստաթղթին համապատասխան իրականացման ընթացքում և դրանից հետո շրջակա միջավայրի վրա ներգործության դիտարկմանը, հետնախագծային վերլուծությանը, պետական փորձաքննական եզրակացության և Հայաստանի Հանրապետության օրենքներով կամ ենթաօրենսդրական նորմատիվ իրավական ակտերով սահմանված պահանջների կատարմանը կամ արտադրական հսկմանը (ինքնահսկմանը) ուղղված գործողությունների ամբողջությունն է։

52․ Նախաձեռնողն իր լիազորությունների շրջանակում հիմնադրույթային փաստաթղթի դրույթների գործողության ընթացքում և դրանից հետո իրականացնում է օրենքով նախատեսված շրջակա միջավայրի վրա ազդեցության մշտադիտարկում (մոնիթորինգ) հիմնադրույթային փաստաթղթի դրույթների գործողության և դրա հետևանքով շրջակա միջավայրի վրա ազդեցությունների վերաբերյալ:

53. Մշտադիտարկման արդյունքների և հիմնադրույթային փաստաթղթի, ՌԷԳ հաշվետվության տվյալների համեմատական վերլուծության արդյունքում նախաձեռնողի կողմից կազմվում է հետնախագծային վերլուծության ծրագիր։

54. Յուրաքանչյուր տարվա մինչև մարտի առաջին տասնօրյակը մշտադիտարկման (մոնիթորինգի) և հետնախագծային վերլուծության արդյունքները հրապարակվում են նախաձեռնողի կայքում (առկայության դեպքում) կամ տրամադրվում են լիազոր մարմնին՝ վերջինիս կայքում տեղադրելու նպատակով։

55. Մոնիթորինգի արդյունքում բացահայտված շրջակա միջավայրի, այդ թվում՝ մարդու առողջության վրա չնախատեսված ազդեցություններ ի հայտ գալու դեպքում նախաձեռնողը նախատեսում և իրականացնում է շրջակա միջավայրի պահպանությանն ուղղված լրացուցիչ միջոցառումներ՝ սահմանելով իրականացման ժամկետներ։ Միջոցառումները հրապարակվում են նախաձեռնողի կայքում (առկայության դեպքում) կամ տրամադրվում են լիազոր մարմնին՝ վերջինիս կայքում տեղադրելու նպատակով։